I DIKRONIKE 12 SSO61SO - Ba kileng ba ya ho Davida a le - Bible Search
I DIKRONIKE 11 I DIKRONIKE 13
I DIKRONIKE 12
Dinatla tse kgomaretseng Davida, Saule a sa phela.
1Ba kileng ba ya ho Davida a le Tsiklage, ha a ne a ntse a ipatela Saule, mora Kishe, ke bana: le bona ba ne ba balwa le dinatla tse neng di mo tlatsa ntweng; 2e ne e le ba fulang ka diqha; ba ne ba betsa majwe ka letsoho le letona le ka letsoho le letshehadi, mme ba ne ba fula metsu ka diqha; e ne e le ba habo Saule, Babenjamine. 3E moholo ho bona ke Akiesere, e mong ke Joase, bara ba Shemaa wa Gibea; Jesiele, le Pelethe, bara ba Asmavethe, le Beraka, le Jehu wa Anathothe, 4le Jishmaia wa Gibeone, senatla se seholo hara ba mashome a mararo, e le motsamaisi wa ba mashome a mararo, le Jeremia, le Jahasiele, le Johanane, le Josabade wa Gedera; 5Elusai, Jerimothe, Bealia, Shemaria, le Shefathia wa Harufe, 6le Elkana, le Jishia, le Asareele, le Joesere, le Jashobeame, Bakore, 7le Joela, le Sebadia, bara ba Jerohame wa Gedore.
8Ho Bagade ha tloha bahale ba tshwanelang ntwa ho ya e lwana, ba hlometseng thebe le lerumo; mahlo a bona a ne a tshwana le a ditau, ka lebelo ba ne ba le jwaloka matsa dithabeng; ba ne ba tlile ho Davida, ha a le seqhobong: 9Esere ke wa pele ho bona; wa bobedi ke Obadia, wa boraro ke Eliabe; 10wa bone ke Mishmanna, wa bohlano ke Jeremia; 11wa botshelela ke Attai, wa bosupa ke Eliele; 12wa boroba meno e le mmedi ke Johanane, wa boroba mono o le mong ke Elsabade; 13wa leshome ke Jeremia, wa leshome le motso o mong ke Makbannai. 14E ne e le ba bara ba Gade, balaodi ba makgotla; a le mong ho bona, esita le e monyenyane, o ne a lekana le banna ba lekgolo; e moholo o ne a lekana le ba sekete. 15Ba ne ba tshele Jordane kgweding ya ho qala, mohla e kwahetseng mabopo a yona kaofela, mme ba leleka batho bohle ba dikgohlong ka nqa botjhabela le ka nqa bophirimela.
16Ho bara ba Benjamine le ba Juda, ha tla ba bang, ba fihla ho Davida seqhobong. 17Davida a ya ba kgahlanyetsa, a bua, a re ho bona: Ha ekaba le tlile ho nna ka kgotso ho ntlatsa, le nna pelo ya ka e tla kopana le lona; ha le mpa le tlile ho nkeka hore le nneele direng tsa ka, leha ho mpa ho se bokgopo matsohong a ka, Modimo wa bontata rona o ke o bone, mme o re ahlolele. 18Yaba moya o tshwara Amasai, molaodi wa dinatla, a re: Re ba hao, Davida; re a o emela, mora Jese! Kgotso, kgotso e be le wena, kgotso e be ho ba o tlatsang, etswe Modimo wa hao o o thusa! Yaba Davida o a ba amohela, a ba bea balaodi ba makgotla.
19Ho Bamanasse, ba bang ba theohela ho Davida, mohla a futuhelang Saule, a ena le Bafilesta; empa ha ba ka ba ba tlatsa; eitse hobane marena a Bafilesta a eletsane, a mo kgutlisa, a re: A ka fetela ho Saule, hlooho tsa rona tsa kena tsietsing. 20Le mohla a yang Tsiklage, Bamanasse ba ileng ba fetela ho yena ke bana: ke Adna, Josabade, Jediaele, Mikaele, Josabade, Elihu, le Tsilthai, balaodi ba dikete tsa Manasse. 21Ba tlatsa Davida ho lwantsha Baamaleke, etswe kaofela ha bona e ne e le bahale; mme ba bewa balaodi ba makgotla. 22Ka matsatsi wohle, ha nna ha fihla batho ho Davida ho mo tlatsa, ho fihlela ba ba ba etsa sera se seholo, se kang sera sa Modimo.
Bahlabani ba meloko e leshome le metso e mmedi ba ileng Hebrone ho bea Davida morena.
23Haele banna ba hlomeletseng ntwa, ba neng ba tle ho Davida, Hebrone, ho fetisetsa borena ba Saule ho yena, ka taelo ya Jehova, palo ya bona ka dihlooho tsa bona ke ena:
24Bana ba Juda, ba hlometseng thebe le lerumo, ba tla ba entse dikete tse tseletseng tse nang le makgolo a robileng meno e le mmedi, ba hlomeletseng ntwa.
25Bana ba Simeone, e leng bahale ntweng, ba tla ba entse kete tse supileng tse nang le lekgolo le le leng.
26Bana ba Levi ba tla ba le dikete tse nne tse nang le makgolo a tsheletseng. 27Hape, ha tla Jehojada, motsamaisi wa bana ba Aarone, a ena le batho ba kete tse tharo tse nang le makgolo a supileng. 28Ha tla le Tsadoke, mohlankana wa mohale, a ena le ba ntlo ya ntatae, e le mahosana a mashome a mabedi a metso e mmedi.
29Ho bana ba Benjamine, banababo Saule, ha tla dikete tse tharo; athe ho fihla moo, ba bangata hara bona ba ne ba ntse ba kgomaretse ntlo ya Saule.
30Bana ba Efraime ba tla ba le dikete tse mashome a mabedi tse nang le makgolo a robileng meno e le mmedi, e le bahale, banna ba tumileng matlung a bontata bona.
31Ho ba mothapo o mong wa leloko la Manasse, ha tla ba dikete tse leshome le metso e robileng meno e le mmedi, e leng ba thontsweng ka mabitso ho ya bea Davida morena.
32Ho bana ba Issaskare, ba neng ba ithutile ho kgetha dinako ho tseba seo Baiseraele ba tshwanetseng ho se etsa, ha tla mahosana a bona a makgolo a mabedi, hammoho le banababo wona kaofela ba leng taolong ya wona.
33Ho Basabulone, ha tla ba dikete tse mashome a mahlano, ba tsebang ho futuha, ba hlometseng dibetsa tsohle tsa ntwa, ba tsebang ho ema ka makgotla, ba se nang pelo tse pedi.
34Ho Banefthali, ha tla mahosana a sekete, a tlisitse banna ba dikete tse mashome a mararo a metso e supileng, ba hlometseng thebe le lerumo.
35Ho Badane, ha tla ba dikete tse mashome a mabedi a metso e robileng meno e le mmedi tse nang le makgolo a tsheletseng, ba hlomeletseng ntwa.
36Ho Baasere, ha tla ba dikete tse mashome a mane, ba lemaletseng ho futuha, ba tsebang ntwa.
37Ho ba mose ho Jordane, e leng Barubene le Bagade le ba mothapo o mong wa leloko la Manasse, ha tla ba dikete tse lekgolo le nang le mashome a mabedi, ba hlometse dibetsa tsohle tsa ntwa.
38Bao kaofela, e leng banna ba ntwa, ba tsebang ho ema ka ho itlhopholla, ba tla Hebrone ka pelo tse phethehileng, ho bea Davida morena wa Baiseraele bohle; le Baiseraele ba bang bohle ba ne ba le pelo e le nngwe ho bea Davida morena. 39Ba dula teng ho Davida matsatsi a mararo, ba ntse ba eja, ba enwa; hobane banababo bona ba ne ba ba lokiseditse tsohle. 40Esita le ba neng ba le haufi, jwaloka Baissaskare, le Basabulone, le Banefthali, ba tlisa dijo, ba di belesitse diesele, le dikamele, le dimulete, le dipholo, e le mahobe, le diphofo, le dinkgwa tsa difeiye tse omeletseng le tsa merara e omeletseng, le veine, le ole, le dikgomo le dinku tse ngata; hobane ho ne ho thabilwe ke Baiseraele.